BAGUIO CITY -- Naduktalan iti imbetigasyon ti Buguias Municipal Police Station a human error ti nangitunda iti pannakatinnag ti maysa a ford fiera a lugan iti derraas nga aguneg iti 100 metro idiay Bangbangayen, Buguias, Benguet
Sigun kenni PC/Insp Fernando Botangen,hepe ti Buguias Municipal Police Station,
sinardengan ti nasao a lugan dagiti nagpara a tallo nga istudyante iti pasang-at a paset ti kalsada, ngem idi agabante daytoy ket naiddep ti makina a nangitunda iti panagsanud ti lugan ken nagdiretso daytoy iti derraas .
Kinuna pay ti opisial a saan a nakarehistro ti nasao a lugan ken awanan iti driver's license ti driver a ni Efren Dalisdis a maysa met kadagiti pimmusay.
Maipalagip a pimmusay ti sangapulo ket dua nga istudyante, ken ti driver iti nasao nga aksidente, bayat a naiturong iti pagagasan ti tallo pay a pasaheros.
Iti agdama ket nakaruaren iti pagagasan ni Elejoy Agyapas, bayat a maipasidong iti operasion da Jamerose Bankin, kenni Reyshan Latuwed iti Baguio General Hospital and Medical Center.
ilo_Latn ilo_Latn ilo_Latn ilo_Latn ilo_Latn ilo_Latn